
“Biogratia ái Vicente Fortunato Keiiy” 


Entrevista haci cu sra. Elvia Elisabeth Kelly-Werleman, 11 di October 2018, na DCA. 
Vicente Fortunato Kelly a nace dia 21 di januari 1951. Pa Elvia e ta Vicente, pero 
hopi hende ta yame Chen, otronan ta yame Vicente. Nomber di Vicente su mama ta 
Bemadina Brete y su tata ta Dominico Agustin Kelly. Su mama a nace 27 di 
september 1919 y su tata a nace 3 di september 1910. Vicente a nace y crece den e 
bario di Papaya, Paradera. E tin nuebe mman. E ta di seis ruman. Vicente Kelly ta 
casa cu sra. Elvia Elizabeth Werleman naci 6 di november 1955. Nan a casa dia 8 di 
october 1982. Nan tin cuatro yiu: e mayor ta Reynold Kelly, naci dia 3 di december 
1971, e di dos ta Maureen Carolin Kelly, naci 29 di mei 1972, despues ta sigui Elton 
Kelly, naci 18 di juni 1980 y di mas chikito ta Ariane Angelique Kelly, naci 19 di 
augustus 1985. Den famia Vicente tin mas rumannan musico cu a toca cu ne den 
banda. Den su yiunan tin tres ta cantante y e dos yiu hombeman un di nan ta desiñado 
di zonido gradua y e otro ta catagolisa como un di e mihor zonidistanan di Amba. 



E bida artistico no a cambie como musico pero si crece den 
musica como persona igual 


Segun Vicente 
exito no ta un 
exito sin su iamia 
iestigo di loke e ta 
pasando aden 


Vicente no a cambia como musico. Ela sigui desaroya bira mas grandi ora Elvia a 
conoce, pero como persona igual. Vicente no tabata un hende cu bo por bisa e ta bay 
toca afor, famia ta keda atras. No! Tur tin cu bay cu ne! Casa, yiunan, tur tin cu bay. 
Pasobra, pe un exito no ta un exito si nan no ta testigo di su exito! Testigo di loke cu 
e ta pasando aden. Vicente tabata un persona ya, bo por bisa completo. Pa loke ta den 
su musica, loke ta presenta, canta, toca, biba cu e personanan, esey tabata su bida! Su 
bida, Elvia no a wak Vicente cambia, al contrario cambia pa miho! Cada biaha, cada 
aña, segun añanan tabata pasa. 


E bida artistico 


Vicente a cuminsa hopi jong, pasobra su rumannan 
tabatin un banda cu yama “Estrellas Del Campo”. 

Pero prome cu esey, Vicente tabata milita den un 
agrupacion di aguinaldo cu tabata “Blancas 
Palomitas.” Pero a lo largo el a bay over pa e banda di 
su mmannan y nan a dicidi cu e ta bay sigui como 
“lead ’’ den e banda. Su tata a cumpra un acordeon p’e, 
ya e tempo aya pa 125 florin na Chipi-Chipi. Cu su 
diescuatro aña practicamente el a cuminsa toca den 
banda, te cu el a yega na un orkesta grandi. Cu 17 aña, 
na 1968, el a funda hunto cu Victor Oduber “Los 
Juveniles”. 


E banda aki a existi pa diestres aña largo y nan 
tabatin varios exito. Vicente liderando cu acordeon y 
despues a bay over pa orgel. Nunca Vicente a haya 
les di orgel ni di acordeon. Te ora cu el a yega na 
forma “La Nueva Fuerza”, el a bay un par di les di 
piano, pasobra ey ya e no ta “lead” mas, pero e ta un 
acompañante den e banda. Despues di “Los 
Juveniles”, sr. Tico Kuiperi a yama e gmpo di 
Vicente pa bay toca riba veld di softball “Los 
Barbaros Del Ritmo” y tambe den “Show Time” 
na Tele Aruba. Door cu e musica tabata hopi 
pimentoso, 

e nomber di e grupo nobo a bira Vicente Kelly y Los Pimentosos. 

E instrumento cu el a dedica na dje of specialisa su mes tabata e acordeon 
diatonico (esun di boton). E tabata stima e acordeon! Prome cancion cu el a 
yega di toca tabata “La Cañaguatera” di José Alfredo Gutiérrez kende tabata 
su idolo. Ya cu su 14 aña di edad, Vicente a siña domina e instrumento 
musical aki. 


Desaroyo y estilo musical 


Como compositor bo mester tin un 
inspiracion! Y bo no ta yega facilmente 
na compone un cancion, pero door cu 
Vicente ta un cantor di pueblo, 
acontecimentonan general cu ta pasa 
den pueblo tabata dun’e inspiracion. 
Tambe Vicente tabata cana hopi den 
Elvia su bario cu yama Sabania Abou, 
den mondi! Asina e ta haya ideanan 
tremendo. Ora e yega cas, e ta coy e 
acordeon y cuminsa practica riba dje, 
anto e ta yama Elvia bin scucha. 
Vicente ta conoci pa traha cancionnan 
cu ta rima. Nan ta combersa, anto nan 
ta yega na algun palabranan cu ta 
cuadra den e cancion. Tecnica cu 
Vicente a practica hopi ta esun di ora e 
bay den tono menor. Esaki tabata algo 
dificil pa Vicente y 


Elvia ta corda cu el a dedica hopi 
tempo na dje. Vicente tabatin diferente 
acordeon, entre otro GCF, BESEAS y 
AGD. E tabatin tambe un acordeon 
special cu tabatin un switch cu por a 
pone cambia di tono, loke nos ta yama 
“transpone”. E tabata uz’e mas tanto 
pa merengue. Y tambe el a laga 
converti un di su acordeonnan den un 
acordeon special pa toca e ritmo di 
vallenato. Nan ta yama e sistema aki 
“cinco letras.” E tabata e unico 
Arubiano cu tabata toca “cinco letras” 
pa e saca e zonido cla, briyante y 
autentico di un vallenato. Cada 
acordeon tin tres tonalidad (na Ingles: 
“key”). Vicente tabata bay toca cu tur 
su seis acordeonnan. 



E ritmo of estilo cu Vicente a concentra mas riba dje, tabata ritmo tropical, nos ritmo di Aruba cu ta e tumba. 

E tabata specialisa den tumba y dansa, masha hopi mes! Y tambe wals, cu nos ta gusta baila riba dje. Pero 
tambe Vicente a bay mas leu. E tabata toca trankilamente un bolero pa bo riba acordeon y el a specialisa su 
mes riba e ritmonan vallenato, paseo, merengue y pambiche. Tur ta ritmonan diferente cu el a toca. Tur hende 
tabata gusta bay su fiesta pa baila nan. E preparacion den grupo tabata tuma luga na cas di mama. Nan tabata 
bini cu idea conhunto riba melodia y ritmo. Tur diamars y diahuebs tabatin ensayo. Pero, ora di preparacion pa 
festival di tumba si tabata increibel. Nan tabata manece ta train! Ora cu Vicente a bay mas den orkesta, e 
tabatin su mesun “brass section”. 


Participacion den gruponan musical 


Vicente Kelly tabata activo den 
cinco grupo musical. Blancas 
Palomitas, Estrellas Del 
Campo, Los Pimentosos, Los 
Juveniles, La Nueva Fuerza. 
Esaki tabata e gruponan na 
cua el a dedica henter su bida. 




Vicente Kelly y Los Pimentosos 


La Nueva Fuerza 1982 

Dedicacion y disciplina 


Vicente tabatin dedicacion y disciplina pa 
trece bon musica y bon composicion. 

Pero, e ta keda di opinion cu bo mester tin 
un “pusher” bo tras. Tempo cu e tabata 
chikito, e mes a forsa bay dilanti. Ora cu 
el a bira mas grandi, e tabatin Elvia, su 
rumannan y henter su famia pa push’e. 
Tur tabata biba cu y kere den loke cu e 
tabata haci. E tabata e nucleo di nan 
famia! Pero semper 


ora cu e tabata manera cay atras, bira 
poco desanima, nan ta push’e. Como 
famia bo tin cu dun’e semper e apoyo 
moral y financiero. Kico cu bo tin, 
dun’e na e momento mas apropia, 
pasobra e ayudo ta mas cu bonbini! 
Vicente ta kere cu asina bo ta laga e 
persona bira un hende feliz! E ta 
contento pa loke cu e ta haci. Como 
su casa Elvia ta hopi orguyoso di dje! 


Segun Vicente 
Semper su famia 
ta flun’e e apoyo 
na e momento 
mas apropia 


E parti internacional 


Cu Elvia por corda, ta cu Los 
Juveniles, nan a presenta cu hopi 
exito na Corsou y na Boneiro. 
Despues Los Pimentosos a presenta 
na Berlin (Alemania) y na Hulanda. 
Los Pimentosos a presenta na 
Colombia, riba e Plaza Francisco 
el Hombre durante un festival di 
vallenato masha reconoci na 
Valledupar Colombia. Na aña 1994 
Vicente a presenta na e festival 
vallenato, riba invitacion di, e 
tempo aya e minister di cultura 
Consuelo Araujo Noguera (dfm), 
kende tabata presidente tambe di e 
Fundacion festival vallenato cu ta 



“La Cacica”. La Nueva Fuerza 
tabata un di e prome bandanan di 
Aruba cu a presenta den exterior, 
cu hopi exito tambe. Elvia ta corda 
cu nan a haya invitacion pa 
presenta na Baranquilla y 
Cartagena. Den “Templo de 
Cleopatra” tabata un di e luganan 
cu nan a presenta varios biaha. 
Tambe nan a presenta riba un 
escenario riba beach cu tabata algo 
inolvidabel cu un acogida 
grandisimo. Nan exito e tempo ey 
tabata “Mi Banana”. 

Los Pimentosos a comparti 
escenario cu Binomio De Oro, Los 
Hermanos Zuleta, 



Jorge Celedon. Pero e exito di La 
Nueva Fuerza tabata diferente. La 
Nueva Fuerza a toca mano a mano cu 
por ehempel Los Melodicos na 
Maraven, cu Los Gaiteros de Piyopo 
na Maracaibo, na Biscayne 
Boulevard, Calle Ocho na Miami 
Florida cu Gran Combo di Puerto Rico 
y Los Hijos Del Rey. Berdad, bo ta 
sera hopi Amistad. E hendenan ta bin 
saluda bo y intercambia di idea. 

Tambe La Nueva Fuerza a presenta 
den un tour na Santo Domingo, 
organisa pa Aramis Camilo, kende a 
bira un amigo personal tambe, di 
Vicente. 

Grabacionnan realisa 


Vicente tin dies longplay graba, dies cd si no ta mas. A compila su miho cancionnan, a traha un cd di cuatro, 
cu tabata yama “Coleccion di Oro”. E tabata un di e motoman tras di grabacion di tur su bandanan cu el a 
forma. E tabatin e prome “disco 45” cu nan a yega di graba cu Los Juveniles, na Corsou cu dos cancion 
“Mi Mucha” y “Di Nos E Ta” canta pa Robert Jeand’or. Pasobra cu Vicente a conoce Robert den “Blancas 
Palomitas” el a hinc’e den “Los Juveniles”. Na Aruba nan tabata graba cu “Amba Recording Studio” y cu 
“Watapana Recording Studio” di Emile Kelkboom. Tambe Vicente a yega di graba cu Los Juveniles na “Disco 
Moda” na Venezuela. Robert Jeand’or tabata hunto cu nan ainda e tempo ey, prome cu el a bay afo cu Johnny 
Ventura. Vicente mes nunca a graba pa temporada di Pasco of Camaval, e no tabata kere den esaki. 

E1 a prefera graba pa henter aña. 



Acontecimento cuVicente a considera mas importante den e 
bida artistico 


Vicente ta considera e reaccion di e 
publico, e cos mas importante! 
Pasobra bo ta weita cu ora e 
hendenan ta gosa, Vicente tambe ta 
gosa! Su reaccion semper tabata 
asina cu e atencion di e publico, e 
cariño cu e tabata haya di e publico, 
p’e tabata mas importante. Placa, 
nó! E placa no tabata hopi tampoco, 
pero di berdad Vicente tabata stima 
su publico. E tabata biba cu e 
momentonan ey. E1 a keda apunta, 
nombra oficialmente na 1994 pa e 
minister di Cultura di tempo ey, 
dr. Lilly Beke-Martinez, como e 
“Cantor di Pueblo,” pa locual e ta 
masha orguyoso por cierto. Vicente 


tabata un persona cu tabata 
compone e cancionnan basa riba 
loke ta pasa den su pueblo. Y e 
tabata pone atencion na kico cu 
por pasa, no ta importa di ken, cu 
ken of pa ken! Anto e tabata 
prepar’e den un forma hasta un 
tiki humoristico y present’e den 
un cancion! E hendenan ta biba 
cu ne, berdad nan tabata gusta y 
cada biaha nan ta spera 
ansiosamente kico Vicente ta bin 
cu ne. Nos por corda cancionnan 
manera “Machete” y tambe 
“Djaka Den Trampa” un 
acontecimento cu a pasa den 
gobemacion 


e tempo ey. E cancion cu a bira un 
exito durante camaval tambe tabata 
“Cu Kavel Of Sin Kavel mi ta 
push’e unda cu ta”. Vicente a 
compone esaki hunto cu sr. Cay 
Luidens. Otro exito tabata e cancion 
“Den Scochi Bo Mama”. 



Sugerencia pa futuro generacion 


Sugerencia di Vicente ta si bo tine den bo cabez, si bo tine den bo curason cu bo kier bira musico, hacié! Bo sa 
cu musica ta yudabo studia mihó! Como studiante tambe. E ta ponebo desaroya asina bon cu bo por siña 
cualkier profesion cu bo kier bira despues. Pero si bo kier bira musico tambe, bay pe. Paso esey ta bo alegria, 
esey ta bo felicidad! Y no laga nada kibra bo. Cu otro palabra, si ta un cuatro bo kier toca? Tocé! No laga nada 
para bo! Papia, si bo ta un mucha chikito papia cu bo mayoman, bisanan mi kier siña toca algo. Bay pé! 
Vicente ta sigur cu nan lo apoya bo. Pasobra e ta e base pa bo por bira un mihor persona mayan. Esey Vicente 
tin pa comparti for di fondo di su curazon. 

